Source: https://ficek.sk/od-kedy-platit-zvysene-vyzivne-28637
Timestamp: 2019-05-25 14:09:25+00:00
Document Index: 10330389

Matched Legal Cases: ['súd ', 'súd ', '§ 78', 'Súd ', '§ 111', 'Súd ', '§ 44', 'súd ', '§ 44', 'súd ', 'súd ', 'súd ', 'súd ', 'súd ', 'súd ', 'Súd ', 'súd ', 'súd ', 'súd ', '§ 44']

[2019] Od kedy platiť zvýšené výživné | Poradíme Vám? '
Od kedy platiť zvýšené výživné
Odpovedané dňa: 6. 8. 2017
Otázka: Od kedy platiť zvýšené výživné
Dobrý večer, 24. 6. 2017 súd rozhodol o zvýšení výživného, ktoré platím k 15-tému v mesiaci. Do dnešného dna mi neprišlo rozhodnutie o zvýšení, a preto neviem, či mám platiť výživné v pôvodnej sume, alebo už vo zvýšenej. Ďakujem za odpoveď.
Odpoveď: Od kedy platiť zvýšené výživné
Napriek tomu, že Vám nebol ešte doručený rozsudok o zvýšenom výživnom, výživné stanovené v tomto rozsudku, ktorý bol vyhlásený na pojednávaní, musíte platiť už tento mesiac.
Pre rozhodovanie súdu je rozhodujúci stav v čase vyhlásenia rozhodnutia a preto súd nemôže prihliadať na skutočnosti, ktoré možno očakávať alebo ktoré nastanú po vyhlásení rozhodnutia.
Pre Zákon o rodine v § 78 pripúšťa možnosť zmeniť tak dohodu ako aj súdne rozhodnutia o výživnom:
Zmena pomerov môže zahŕňať tak zmenu pomerov na strane niektorého z rodičov (strata zamestnania, závažné ochorenie a pod.), ako aj zmenu pomerov na strane dieťaťa, najmä jeho potrieb (vek, štúdium, zdravotný stav a pod.). Musí ísť však o zmenu podstatnú a závažnú, nie zmeny krátkodobého charakteru.
Súd musí pri rozhodovaní prihliadať na záujem maloletého dieťaťa, najmä na jeho citové väzby, vývinové potreby a stabilitu výchovného prostredia, ako aj na právo maloletého dieťaťa na zachovanie jeho vzťahu k obidvom rodičom.
Ako bolo judikované aj v R 97/1967, zmena pomerov odôvodňuje zmenu rozhodnutia o výchove maloletého dieťaťa alebo súdom schválenej dohody rodičov o výchove maloletého dieťaťa len vtedy, ak iné okolnosti prevažujú nad požiadavkou stálosti výchovného prostredia maloletého dieťaťa. Tak je to obvykle v tých prípadoch, v ktorých sa skôr vykonaná úprava výchovy maloletého dieťaťa stane vzhľadom na zmenu pomerov úpravou, ktorá naďalej nezabezpečuje najpriaznivejšie podmienky na zdarný vývoj dieťaťa.
Civilný mimosporový poriadok v § 111 pod konaním vo veciach starostlivosti súdu o maloletých považuje aj rozhodovanie súdu o výžive maloletého.
Pri rozhodovaní súdu o zmene právoplatného rozsudku v týchto veciach nejde o nové rozhodnutie, ale len o porovnanie stavu v čase pôvodného rozhodovania s neskoršími okolnosťami za účelom posúdenia toho, či sa zmenili okolnosti, ktoré sú rozhodujúce pre úpravu výkonu rodičovských práv a povinností, určenie výživného alebo priznanie, obmedzenie, pozbavenie rodičovských práv a povinností alebo pozastavenie ich výkonu.
Súd rozhoduje o výživnom maloletého rozsudkom, pričom vo veciach starostlivosti súdu o maloletých sa rozsudok vyhotoví a odošle do desiatich dní odo dňa jeho vyhlásenia. V písomnom vyhotovení rozsudku sa uvedie okrem iného aj výrok, odôvodnenie a poučenie o spôsoboch jeho výkonu.
Rozsudky o výživnom sú v zmysle § 44 Civilného mimosporového poriadku vykonateľné doručením. To znamená, že aj keď je možné sa proti rozhodnutiu odvolať, tak aj pri podaní odvolania je povinnosť uloženú rozsudkom potrebné plniť dňom doručenia. V rozsudku o výživnom sa uvádza aj termín, od ktorého sa má plniť zvýšené výživné.
Podotázka: Od kedy platiť zvýšené výživné (Rodinné právo)
Dobrý deň. 21.3.2019 som mala súd ohľadom zvýšenia výživného kde výživné bolo zvýšené a zároveň určené aj dlžné výživné, ktoré a ma ex splácať a v splátkach. 12.5.2019 mi bol doručený rozsudok. Mal už v apríli ex zaplatiť vyššie výživné plus splátku z dlžného výživného alebo až v máji ? Je tam ešte lehota 15 dni na odvolanie.
podľa § 44 Civil. mimosporového poriadku sú rozsudky o výživnom sú vykonateľné doručením, t.j. dôležité je kedy otec detí prevzal rozsudok; nie je podstatné to, či podá odvolanie proti rozsudku, výživné podľa rozsudku musí platiť aj keby podal odvolanie.
Platím výživné zo zahraničia na 3 maloleté deti, ktoré žijú pri bývalej družke vo výške 350,- € môj plat je 1600,- €, čo znamená, že je minimálny nemal by som platiť menej? To je moja otázka.
Dobrý deň, iba na základe výšky Vášho príjmu je veľmi ťažké určiť, či Vami platená výška výživného je adekvátna alebo nie. Ak by sme však mali posudzovať iba na základe Vášho príjmu, tak podľa relevantnej judikatúry by ste mohli platiť aj viac. V prvom rade judikatúra vychádza z toho, že pri posudzovaní príjmov povinného rodiča má prednosť tzv. potencionalita príjmu. Tzn. že by súd v konaní zisťoval, či nie je vo Vašich schopnostiach a možnostiach zarábať viac než minimálny príjem, pričom toto súd posudzuje na základe Vášho vzdelania, zručností, schopností... Na druhej strane existuje ustálená judikatúra o tom, že by sa výživné na maloleté deti malo určovať vo výške 25-30 % príjmu povinného rodiča. Vo Vašom prípade by to znamenalo, že by ste mohli platiť výživné až vo výške okolo 400-500,- €. Samozrejme súd prihliada nielen na výšku Vášho príjmu, ale aj na výšku odôvodnených potrieb maloletých detí, výšku Vašich výdavkov. Faktorov je veľmi veľa, pretože je rozdiel ak dieťa vyžaduje zvýšené výdavky kvôli svojej chorobe alebo nevyhnutným životným potrebám ako keď nemá žiadne náklady.
Dobrý deň, prajem. S manželkou nie sme spolu od marca. O rozvod podala pred mesiacom. Chcem sa spýtať, výživné budem doplácať od marca, odkedy nie sme spolu, alebo od podania návrhu na rozvod? Ďakujem, prajem pekný deň.
Dobrý deň, v súdnom konaní o rozvod manželstva súd zároveň rozhoduje o úprave výkonu rodičovských práv a povinností na čas po rozvode. Samotná skutočnosť, že súd rozhoduje o úprave rodičovských práv až na čas po rozvode je veľmi dôležitá, nakoľko súdne rozhodnutie o úprave výkonu týchto práv je platné až na čas po rozvode. Tzn. že keď súd rozhodne o rok o rozvode manželstva a obaja sa vzdáte odvolania, nadobudne rozhodnutie právoplatnosť doručením. Od tohto okamihu budete až povinný platiť súdom určené výživné. Súd v konaní o rozvod manželstva nerozhoduje o tzv. zročnom (dlžnom) výživnom. Ak by manželka chcela výživné na dieťa už aj za toto obdobie, musela byť podať aj návrh na úpravu výkonu rodičovských práv a povinností na čas do rozvodu. V tomto konaní by sa určovalo výživné od podania návrhu do rozvodu manželstva. Ak však taký návrh nepodala, v konaní o rozvode manželstva súd nerozhodne o dlžnom výživnom.
Dobrý deň, môj manžel zmenil zamestnanie a s tým sa zmenil výplatný termín z 15 na 31., je možné posunúť termín splatnosti výživného z 15 na 31? Práve vzhľadom na to kedy chodí výplata na účet. Ďakujem.
pokiaľ je výživné stanovené súdom a súd určil ako termín splatnosti 15. deň v mesiaci, musí ho manžel rešpektovať. V opačnom prípade sa vystavuje riziku, že bude musieť platiť aj úroky z omeškania. Možnosťou je dohodnúť sa s oprávneným z výživného, či by mu takáto zmena vyhovovala. Ak súhlasiť nebude, je potrebné rešpektovať 15. deň v mesiaci.
Dobrý deň, 15. 8. 2017 súd rozhodol o zvýšení výživného, ktoré mám platiť vždy do 15. dňa toho ktorého mesiaca vopred a povinnosti zaplatiť zaostalé výživné v mesačných splátkach popri bežnom výživnom pod stratou výhody splátok počnúc výživným splatným v mesiaci nasledujúcom po právoplatnosti rozsudku. Nie je mi však jasne, kedy mám platiť zvýšené a kedy zaostalé výživné, či už odo dna doručenia rozsudku alebo až odo dna právoplatnosti rozsudku? Ďakujem za odpoveď.
Odpovedá: Advokát v Nitre (odpoveď odoslaná: 24.08.2017)
Dobrý deň. V zmysle ustanovenia § 44 Civilného mimosporového poriadku platí, že: „Rozsudky o výživnom sú vykonateľné doručením.“ S poukazom na citovanú normu je potrebné vo vzťahu k výroku o výživnom počítať s tým, že v tejto časti je rozsudok predbežne vykonateľný.
Uvedenému nasvedčuje aj dôvodová správa k tomuto ustanoveniu, ktorá hovorí: „Úprava reflektuje funkcie vyživovacej povinnosti smerujúce k zabezpečeniu uspokojenia materiálnych potrieb v rodinnoprávnych vzťahoch. Tento osobitný účel pri všetkých druhoch vyživovacích povinností, vrátane vyživovacej povinnosti rodičov voči deťom zdôrazňuje predkladateľ nastavením predbežnej vykonateľnosti rozsudkov o výživnom, a to ex lege.“
Odhliadnuc od Vami parafrázovaného výroku o výživnom mám za to, že pokiaľ ide o výživné, je potrebné postupovať v zmysle rozsudku už od jeho doručenia. Pritom bežné výživné by sa malo platiť spolu so splátkami zaostalého výživného, tzn. v ten istý deň splatnosti, ktorým je 15. deň v mesiaci vopred.